ZMLUVA O DIELO .....................

podľa ustanovenia § 536 a nasl. zákona č. 513/1991 Zb. Obchodný zákonník 

Zmluvné strany:

Objednávateľ:				Mesto Košice
so sídlom 		Trieda SNP 48/A, 040 11 Košice
IČO: 			00 691 135
DIČ: 			2021186904
IČ DPH: 		SK 2021186904
štatutárny orgán: 	Ing. Jaroslav Polaček, primátor 
bankové  spojenie: 	Všeobecná úverová banka, a.s.
IBAN: 			SK72 5600 0000 0004 4248 2043
SWIFT (BIC): 		SUBASKBX

(ďalej len „Objednávateľ“)

a

Zhotoviteľ:					.....................................................
so sídlom:		.....................................................
IČO:  			.....................................................
DIČ: 			.....................................................
IČ DPH: 		.....................................................
Zapísaná: 		..................................................... 
vo vložke č. 		..................................................... 
štatutárny orgán: 	..................................................... 
bankové spojenie: 	..................................................... 
IBAN: 			.....................................................
			SWIFT (BIC): 		..................................................... 

(ďalej len „Zhotoviteľ“)

(ďalej spoločne aj „Zmluvné strany“)

uzatvárajú na základe vzájomne dosiahnutého konsenzu predovšetkým podľa ustanovenia § 536 a nasl. zákona č. 513/1991 Zb. Obchodný zákonník túto Zmluvu o dielo (ďalej len „Zmluva“):

Preambula
	Zmluva o dielo sa uzatvára na základe výsledku verejného obstarávania na zákazku s nízkou hodnotou s názvom Projektová dokumentácia: „Opatrenia na zmiernenie  a prispôsobenie sa nepriaznivým dôsledkom zmeny klímy - zlepšiť lokálnu mikroklímu budovy Magistrátu mesta Košice a jej priľahlého okolia“, v zmysle zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej len „zákon č. 343/2015 Z. z.“).

Čl. 1
ÚVODNÉ USTANOVENIA

1.	Osoby oprávnené konať v mene Zmluvných strán:

a)	Osoby oprávnené za Objednávateľa:
	-	na podpis Zmluvy a dodatkov:	Ing. Jaroslav Polaček, primátor	
	-	na konanie vo veciach Zmluvných:	Ing. Jaroslav Polaček, primátor		
	- 	vo veciach technických:		Ing. Rastislav Sabo, referát projektov EÚ

b)	Osoby oprávnené za Zhotoviteľa:
-	na podpis Zmluvy a dodatkov:	..........................................................
-	na konanie vo veciach Zmluvných:	..........................................................
-	vo veciach technických:		..........................................................

Mesto Košice pripravuje projekt „Opatrenia na zmiernenie  a prispôsobenie sa nepriaznivým dôsledkom zmeny klímy - zlepšiť lokálnu mikroklímu budovy Magistrátu mesta Košice a jej priľahlého okolia“, pre podanie ŽoNFP z finančného mechanizmu Európskeho hospodárskeho priestoru  (FM EHP) a Nórskeho finančného mechanizmu (NFM) správcom programu je Ministerstvo životného prostredia Slovenskej republiky. Cieľom programu je „Zmiernenie klimatickej zmeny a zníženie ňou zapríčinených zraniteľností“ (skrátený názov programu SK-Climate). 

Čl. 2
PREDMET ZMLUVY

1.	Predmetom Zmluvy je záväzok Zhotoviteľa vyhotoviť pre Objednávateľa za podmienok dohodnutých v tejto zmluve zákazku s názvom Projektová dokumentácia: „Opatrenia na zmiernenie  a prispôsobenie sa nepriaznivým dôsledkom zmeny klímy - zlepšiť lokálnu mikroklímu budovy Magistrátu mesta Košice a jej priľahlého okolia“, v zmysle zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, vyhlášky č. 453/2000 Z. z., ktorou sa vykonávajú niektoré ustanovenia stavebného zákona a technických podmienok v rozsahu primeranom k predmetu zákazky (ďalej aj „Dielo“).
2.	Činnosti, ktoré sú predmetom tejto zmluvy vykoná Zhotoviteľ pre Objednávateľa v rozsahu a v zmysle „Opisu predmetu zákazky“:
 
	 Vypracovanie a dodanie:
1)	Realizačnej projektovej dokumentácie pre stavbu: Projektová dokumentácia:„Opatrenia na zmiernenie  a prispôsobenie sa nepriaznivých dôsledkov zmeny klímy - zlepšiť lokálnu mikroklímu budovy Magistrátu mesta Košice a jej priľahlého okolia“ vrátane oceneného položkovitého rozpočtu stavby a výkazu výmer,
2)	Statický posudok, 
3)	Polohopisné a výškopisné zameranie,
4)	Zabezpečenie Inžinierskej činnosti (ďalej len IČ),
5)	Dodanie právoplatného stavebného povolenia,
6)	Zabezpečenie výkonu Autorského dohľadu (ďalej len AD) počas realizácie stavby. 
Zhotoviteľ je povinný poskytnúť súčinnosť po odovzdaní a prevzatí projektovej dokumentácie stavby a zúčastniť sa na všetkých rokovaniach týkajúcich sa predmetu zákazky. Je povinný na požiadanie poskytnúť súčinnosť Mestu Košice bezodkladne v rámci výkonu kontrolnej činnosti príslušných orgánov voči Mestu Košice, najmä podať písomné vyjadrenia a vysvetlenia.
3.	Podrobný popis predmetu zmluvy v zmysle článku 2 ods. 2, je definovaný v prílohe č. 1 „Opis predmetu zákazky“, ktorá tvorí neoddeliteľnú súčasť tejto zmluvy.
4.	Zhotoviteľ prehlasuje, že počas doby platnosti tejto Zmluvy je oprávnený vykonávať činnosť podľa zákona č. 138/1992 Z.z. o autorizovaných architektoch a autorizovaných stavebných inžinieroch v znení neskorších predpisov. V prípade využitia subdodávok zabezpečí Zhotoviteľ požadovanú odbornosť a kvalifikáciu aj u subdodávateľov.
5.	Objednávateľ sa zaväzuje poskytnúť Zhotoviteľovi všetky podklady, ktoré má k dispozícii a ktoré sú potrebné pre kvalitné spracovanie Diela.
6.	Zhotoviteľ prehlasuje, že podklady, ktoré mal k dispozícií pre spracovanie ponuky, boli postačujúce pre kvalitné zhotovenie Diela.
7.	Zhotoviteľ je povinný zhotoviť Dielo riadne a včas. Dielo je zhotovené riadne, ak spĺňa všetky požiadavky podľa zmluvy, prílohy č.1 - Opis predmetu zákazky a zodpovedá účelu sledovanému zmluvou. Dielo musí byť zhotovené v súlade s technickými normami, právnymi predpismi a bez vád, ktoré by mohli mať za následok vznik škody na strane Objednávateľa alebo tretej osoby.
8.	Zhotoviteľ vykoná Dielo vo vlastnom mene, na svoje náklady a na vlastnú zodpovednosť.
9.	Objednávateľ sa zaväzuje Dielo spracované podľa tejto zmluvy protokolárne prevziať, t. j. na základe protokolu o odovzdaní a prevzatí Diela, potvrdenom zástupcami obidvoch zmluvných strán, v dohodnutom termíne a zaplatiť za plnenie predmetu zmluvy dohodnutú cenu.

Čl. 3
DOBA PLNENIA

1.	Zhotoviteľ sa zaväzuje, že vypracuje a dodá predmet Zmluvy v rozsahu a obsahu dohodnutom v čl. 2 ods. 2 vypracovanie a dodanie:
•	bod 1) až 4) v termíne najneskôr do 6 týždňov odo dňa nadobudnutia účinnosti zmluvy,
•	bod 5) v termíne najneskôr do 12 týždňov odo dňa nadobudnutia účinnosti zmluvy.
2.	Predmet zmluvy v rozsahu čl. 2. ods.2 bod 6): zhotoviteľ dodá priebežne - dohľad nad uskutočňovaním stavby od okamihu začatia stavebných prác až po skončenie prác na stavbe.
Autorský dohľad: Podľa potreby, koordinácia autorského dohľadu projektanta s dodávateľom stavby počas celej doby realizácie stavby.
3.	Ak pri výbere Zhotoviteľa stavebných prác vznikne potreba vysvetlenia časti súťažných podkladov a inej sprievodnej dokumentácie týkajúcej sa dokumentácie stavby (§ 48 zákona č. 343/2015 Z.z. o verejnom obstarávaní), je Zhotoviteľ povinný na požiadanie poskytnúť súčinnosť Objednávateľovi. Zhotoviteľ sa bude riadiť východiskovými podkladmi Objednávateľa, zápismi a písomnými dohodami zmluvných strán a ďalšími oprávnenými požiadavkami dotknutých orgánov a organizácií uplatnených v rámci odsúhlasovania dokumentácie stavby, zapracovaných Zhotoviteľom do projektu stavby, najneskôr do 5 dní odo dňa ich doručenia, ak sa nedohodne s Objednávateľom inak.
4.	Zhotoviteľ bude Objednávateľa informovať o stave plnenia záväzku pravidelne podľa dohody zmluvných strán. 
5.	Zhotoviteľ sa zaväzuje vykonávať autorský dohľad v zmysle čl.2 ods.2 bod č. 6) od začatia realizácie stavebných prác na stavbe až do ukončenia stavby. 
6.	Objednávateľ si vyhradzuje právo počas realizácie Diela dávať Zhotoviteľovi záväzné pokyny týkajúce sa obsahu plnenia a termínov plnenia, za predpokladu, že takéto pokyny na zmenu súvisia s obsahovou náplňou predmetu Diela a zodpovedajú kritériám zadávacej dokumentácie verejného obstarávania.
7.	Objednávateľ je oprávnený nariadiť Zhotoviteľovi prerušenie vykonávania Diela pri podstatnom porušení zmluvných povinností stanovených touto zmluvou.
8.	Prerušenie prác na Diele z dôvodov na strane Zhotoviteľa nemá vplyv na konečný termín zhotovenia a odovzdania Diela.
9.	Objednávateľ sa zaväzuje, že dokončenú dokumentáciu prevezme za nasledovných podmienok:
a)	Odovzdaním sa rozumie osobné odovzdanie Diela Objednávateľovi v sídle Objednávateľa.
b)	Pri odovzdaní Diela spíšu Objednávateľ a Zhotoviteľ protokol o odovzdaní a prevzatí Diela.
c)	Dokumentácia bude dodaná v tlačenej podobe a elektronickej podobe v obale, ktorý bude označený názvom zákazky. Formát dodania dokumentácie: textová časť dokumentácie vo formátoch .doc a .pdf, výkresová časť dokumentácie vo formátoch .pdf, .dwg / .dgn., výkaz výmer a rozpočet vo formátoch .xls a .pdf (s použitím funkcie ROUND - matematické zaokrúhlenie na 2 desatinné miesta). Počet vyhotovení: v tlačenej forme 8x, v digitálnej forme na CD 4x.
10.	Dodržanie lehoty pre vykonanie Diela bude závislé od riadneho a včasného spolupôsobenia Objednávateľa dohodnutého v tejto zmluve. Po dobu omeškania zo strany Objednávateľa poskytnutím spolupôsobenia nebude Zhotoviteľ v omeškaní so splnením záväzku.
11.	Zhotoviteľ nie je v omeškaní so splnením svojho záväzku riadne a včas dodať objednanú projektovú dokumentáciu, ak mu v riadnom splnení záväzku bránia objektívne nepredvídateľné alebo neodstrániteľné prekážky, ktorých prekonanie nie je v možnostiach zhotoviteľa. Počas doby trvania týchto prekážok, neplynie lehota na zhotovenie diela.

Čl. 4
CENA DIELA A PLATOBNÉ PODMIENKY

1.	Cena Diela je stanovená podľa zákona NR SR č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov.

2.	Cena za zhotovenie Diela v rozsahu čl.2 ods.2 tejto zmluvy:

a.	Vypracovať a dodať realizačnú projektovú dokumentáciu, geodetické zameranie, vykonať inžiniersku činnosť pre projektovú prípravu stavby, statický posudok a dodanie právoplatného stavebného povolenia:
    	......................... € bez DPH (slovom) ......................, ..........% .DPH .................. €      
         Spolu .................................€ s DPH (slovom) .........................

b.	Výkon autorského dohľadu počas celej doby realizácie stavby:
	......................... € bez DPH (slovom)...................., ...........% DPH .................... €  
         Spolu ................................€ s DPH (slovom) .........................

Spolu za dielo ..................... € bez DPH (slovom)......................, ...........% DPH ..............,-€   
3.	V cene Diela sú zahrnuté všetky náklady spojené s úplným, vecným a odborným splnením záväzkov Zhotoviteľa vyplývajúcich z tejto zmluvy a jej príloh vrátane nákladov na všetky vedľajšie, pomocné a iné činnosti nevyhnutné pre plnenie zmluvy (ako sú dopravné/cestovné náklady, náklady na všetky práce, činnosti, výkony a služby nevyhnutné pre riadne vykonanie diela, mapové a technické podklady, podklady z KN, náklady na príp. opravy, úpravy, korekcie, doplnenia dokumentácie stavby vyplývajúce z oprávnených požiadaviek dotknutých orgánov a organizácií uplatnených v rámci odsúhlasovania dokumentácie stavby, vrátane autorského dohľadu projektanta, splnenie iných formálnych požiadaviek, ktoré vyplynú zo Zmluvy o NFP).
4.	Cena Diela v zmysle ods. 2 tohto článku na daný rozsah je konečná. Po uzatvorení zmluvy s uchádzačom bude víťazná cenová ponuka ďalej nemenná, a nie je možné zistené práce naviac fakturovať dodatkami k pôvodnej zmluve.
5.	Na vykonanie Diela nebude poskytnutý preddavok ani záloha.
6.	Zmluvné strany sa dohodli na tom, že cena časti Diela podľa čl. 4 ods. 2) písm. a) bude uhradená na základe daňového dokladu - faktúry vystavenej Zhotoviteľom po odovzdaní a prevzatí časti Diela podľa čl. 2 ods. 2 bod 1) - 5). Cena časti Diela podľa čl. 4 ods. 2) písm. b) bude uhradená na základe daňového dokladu - faktúry vystavenej Zhotoviteľom po odovzdaní a prevzatí stavby. 
Faktúry budú vystavené so splatnosťou 30 dní odo dňa ich doručenia Objednávateľovi. V prípade, že splatnosť faktúry pripadne na deň pracovného pokoja, bude sa za deň splatnosti považovať nasledujúci pracovný deň. Zmluvné strany výslovne potvrdzujú, že dohoda o splatnosti podľa prvej vety tohto odseku nie je v hrubom nepomere k právam a povinnostiam vyplývajúcim zo záväzkového vzťahu pre Objednávateľa.
7.	Faktúry musia obsahovať údaje stanovené platnou právnou úpravou. Prílohou faktúry za predmet plnenia uvedený v čl. 2 ods. 2 písm. 1) - 5) je protokol o odovzdaní a prevzatí Diela potvrdený zástupcami obidvoch zmluvných strán. Prílohou faktúry za predmet plnenia uvedený v čl. 2 ods. 2 bod 6) je protokol o odovzdaní a prevzatí stavby. 
V prípade, že faktúra nebude obsahovať zákonom stanovené náležitosti, Objednávateľ je oprávnený vrátiť ju Zhotoviteľovi na doplnenie. V takom prípade lehota splatnosti začína plynúť až doručením opravenej faktúry Objednávateľovi.
8.	Faktúry nesmú byť dodatočne opravované, upravované alebo dopĺňané. V prípade takýchto dodatočných zásahov je Objednávateľ oprávnený faktúru vrátiť na prepracovanie. Aj v tomto prípade sa preruší plynutie lehoty splatnosti a nová lehota splatnosti začne plynúť doručením opravenej faktúry Objednávateľovi.

Čl. 5
ZMLUVNÉ POKUTY

1.	V prípade omeškania Zhotoviteľa s dokončením Diela v dojednanom termíne, vzniká Objednávateľovi právo na zaplatenie zmluvnej pokuty vo výške 0,02 % z ceny Diela (bez DPH), najmenej však 100,- EUR za každý začatý deň omeškania.
2.	V prípade omeškania Zhotoviteľa so splnením povinnosti podľa čl. 6 ods. 1 v termíne určenom Objednávateľom, ktorý však nebude kratší ako päť pracovných dní, vzniká Objednávateľovi právo na zaplatenie zmluvnej pokuty vo výške 50 € za každý začatý deň omeškania.
3.	Ak vzniknú Objednávateľovi počas realizácie stavebných prác ďalšie náklady z dôvodu chybnej projektovej dokumentácie (aj v prípade chýb v projektovej dokumentácii, ktoré neidentifikujú všetky relevantné postupy a materiály, nesúlad výkazu výmer s projektovou dokumentáciou a pod.), má Objednávateľ právo uplatniť si voči Zhotoviteľovi zmluvnú pokutu vo výške súčinu celkovej ceny Diela s DPH (podľa čl. 4 ods. 2) a percentuálnej miery zvýšenia nákladov stavebných prác oproti pôvodnému rozpočtu, na základe ktorého bola uzatvorená zmluva na stavebné práce.
4.	Ak Objednávateľ odstúpi od Zmluvy z dôvodov na strane Zhotoviteľa, je Zhotoviteľ povinný uhradiť Objednávateľovi zmluvnú pokutu vo výške 10% z ceny Diela (bez DPH).
5.	V prípade neplnenia záväzkov Zhotoviteľa vyplývajúcich zo Všeobecných dodacích podmienok Mesta Košice (ďalej len „VDP“), u ktorých nie je výška zmluvnej pokuty samostatne riešená v predchádzajúcich odsekoch, vzniká Objednávateľovi právo na zaplatenie zmluvnej pokuty vo výške 0,02 % z ceny Diela (bez DPH) za každý prípad, aj začatý deň, kedy trvá porušenie povinnosti, resp. stav týmto porušením vyvolaný.
6.	Ak Zhotoviteľ neodstráni vady a nedorobky Diela v dohodnutom termíne, môže si Objednávateľ uplatniť u Zhotoviteľa zaplatenie zmluvnej pokuty vo výške 100,- EUR za každý, aj začatý deň omeškania, a to až do dňa úplného odstránenia týchto vád a nedorobkov. 
7.	Uplatnením zmluvnej pokuty právo na náhradu škody v plnom rozsahu nezaniká. Rovnako nezanikajú ani nároky vyplývajúce z vád predmetu Zmluvy uplatnených Objednávateľom voči Zhotoviteľovi. Zmluvné strany sa dohodli, že zmluvné pokuty dojednané Zmluvnými stranami v tejto Zmluve sa stávajú splatnými v okamihu, kedy nastane skutočnosť majúca za následok vznik práva na jej zaplatenie oprávnenej Zmluvnej strane.
8.	Objednávateľ je oprávnený započítať jednostranným úkonom svoje nároky z titulu zmluvných pokút voči všetkým pohľadávkam Zhotoviteľa voči Objednávateľovi.
9.	Zaplatenie zmluvných pokút podľa tohto článku Zmluvy nezbavuje Zhotoviteľa povinnosti predmetnú činnosť vykonávať s cieľom minimalizovania príčiny a zvyšovania prevencie pre zamedzenie ich opakovania.

Čl. 6
ZODPOVEDNOSŤ ZA VADY DIELA

1.	Zhotoviteľ zodpovedá za to, že Dielo bude vykonané v súlade s ustanoveniami všeobecne záväzných právnych predpisov platných a účinných v Slovenskej republike a platnými technickými predpismi a normami. 
2.	Zhotoviteľ zodpovedá Objednávateľovi za kvalitu diela podľa tejto zmluvy najmenej počas doby povinnej udržateľnosti projektu, t.j. 5 rokov po ukončení projektu (v prípade poskytnutia NFP na stavebné práce pre I.etapu), ktorý bude realizovaný na základe projektovej dokumentácie z tejto Zmluvy. V lehote 5 rokov po odovzdaní diela je Zhotoviteľ povinný na požiadanie poskytnúť súčinnosť Objednávateľovi bezodkladne (prípadne v lehote určenej Objednávateľom) v rámci výkonu kontrolnej činnosti príslušných orgánov voči Objednávateľovi, najmä podať písomné vyjadrenia a vysvetlenie. V prípade porušenia povinnosti je Zhotoviteľ povinný zaplatiť Objednávateľovi zmluvnú pokutu vo výške 50,- EUR za každý deň omeškania so splnením tejto povinnosti.
3.	Počas záručnej doby má Objednávateľ právo požadovať a Zhotoviteľ povinnosť bezodplatne odstrániť vady predmetu zmluvy.
4.	Zhotoviteľ sa zaväzuje odstrániť vady Diela v lehote do 5 pracovných dní od písomného uplatnenia oprávnenej reklamácie Objednávateľa.
5.	Ak vznikne Objednávateľovi finančný náklad pri realizácii prác z dôvodu chybnej projektovej dokumentácie (aj v prípade chýb v projektovej dokumentácii, ktoré neidentifikujú všetky relevantné postupy a materiály) alebo nesúladu výkazu výmer s projektovou dokumentáciou, Zhotoviteľ je povinný Objednávateľovi uhradiť pokutu v zmysle čl.5, ods. 3 zmluvy.
6.	Pokiaľ vznikne Objednávateľovi majetková škoda spôsobená nedbalosťou, porušením resp. neplnením povinností Zhotoviteľa podľa ods. 2 tohto článku, Zhotoviteľ je povinný ju nahradiť.
Čl. 7
OSOBITNÉ USTANOVENIA

1.	Neoddeliteľnou súčasťou tejto Zmluvy sú tzv. Všeobecné dodacie podmienky Mesta Košice (ďalej aj „VDP“), ktoré sú prílohou tejto Zmluvy, a ktoré podrobne upravujú podmienky tejto Zmluvy. Odlišné dojednania v texte Zmluvy majú prednosť pred ustanoveniami uvedenými vo VDP.
2.	Zhotoviteľ sa zaväzuje riadiť sa pri vykonávaní Diela pokynmi Objednávateľa.
3.	Zhotoviteľ je oprávnený postúpiť pohľadávky a iné práva vyplývajúce z tejto Zmluvy voči Objednávateľovi len po predchádzajúcom písomnom súhlase Objednávateľa. Zhotoviteľ je oprávnený použiť pohľadávky vyplývajúce z tejto Zmluvy voči Objednávateľovi ako zábezpeku, alebo pre iné zabezpečenie svojich záväzkov voči tretej osobe len po predchádzajúcom písomnom súhlase Objednávateľa.
4.	Objednávateľ je oprávnený na započítanie akýchkoľvek splatných aj nesplatných pohľadávok voči Zhotoviteľovi na akékoľvek splatné i nesplatné pohľadávky Zhotoviteľa, a to aj v prípade odstúpenia od Zmluvy, tzn. že možnosť započítania sa vzťahuje aj na pohľadávky z prípadného bezdôvodného obohatenia. Zhotoviteľ nie je oprávnený započítať svoje pohľadávky voči pohľadávkam Objednávateľa, bez jeho súhlasu.
5.	Zmluvné strany sa zaväzujú vzájomne sa informovať o všetkých právne významných skutočnostiach, ktoré môžu mať významný vplyv na plnenie povinností určených touto Zmluvou, ako aj pre realizáciu predmetu Zmluvy.
6.	Zhotoviteľ  je povinný bez požiadania Objednávateľa, bezodkladne po nástupe na plnenie predmetu zákazky v zmysle § 7b ods. 6 zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v nevyhnutnom rozsahu predložiť  doklady a osobné údaje fyzických (právnických) osôb, prostredníctvom ktorých dodáva prácu alebo poskytuje službu. Predložené doklady  musia preukazovať, že uvedené fyzické osoby majú s ním uzatvorený pracovnoprávny vzťah, prípadne, že vykonávajú pre neho práce (dodávajú služby) v subdodávke (SZČO, právnické osoby).  Uvedená povinnosť je platná počas celého obdobia plnenia predmetu zákazky, teda vždy, keď dôjde k nástupu novej fyzickej alebo právnickej osoby. Zhotoviteľ zodpovedá Objednávateľovi za škodu spôsobenú nelegálnym zamestnávaním. Zmluvné strany sa dohodli, že pri podpise Zmluvy Zhotoviteľ predloží čestné vyhlásenie Objednávateľovi, že zabezpečí dodržanie zákona č. 82/2005 Z. z.. Nedodržanie tejto požiadavky sa považuje za podstatné porušenie Zmluvy.
7.	Zmluvné strany sa ďalej zaväzujú poskytovať si náležitú súčinnosť najmä tým, že svoje požiadavky budú zadávať vhodnou formou s jasným formulovaním záležitostí – predmetu a účelu, ktoré by chceli dosiahnuť.
8.	Ak sa kedykoľvek Zmluvným stranám stane známa okolnosť, ktorá môže byť podnetom pre neplnenie ktorejkoľvek podmienky vymedzenej v Zmluve, táto Zmluvná strana je povinná poslať okamžite písomnú správu druhej Zmluvnej strane, špecifikujúcu podrobnosti týchto okolností a strany majú pokračovať v spolupráci tak, aby zabezpečili riadne plnenie Zmluvy.
9.	Pokiaľ v tejto Zmluve nie je uvedené inak, všetky oznámenia alebo iná komunikácia podľa alebo v súvislosti s touto Zmluvou (ďalej len „oznámenie“) musí byť vyhotovená písomne a doručovaná druhej Zmluvnej strane prostredníctvom univerzálneho poštového doručovateľa, elektronickou poštou alebo osobne na korešpondenčné údaje Zmluvných strán uvedené v nasledujúcom odseku tohto článku Zmluvy. Za deň alebo čas doručenia oznámenia sa považuje:
a)	ak sa doručuje prostredníctvom univerzálneho poštového doručovateľa, deň prevzatia zásielky obsahujúcej oznámenie prijímajúcou Zmluvnou stranou. Oznámenie sa považuje za doručené prijímajúcej Zmluvnej strane aj okamihom vrátenia zásielky odosielajúcej Zmluvnej strane z dôvodu „adresát neznámy“, „zásielka neprevzatá v odbernej lehote“, „adresát nezastihnutý“, „adresát požiadal o doposielanie“, alebo z akéhokoľvek iného dôvodu,
b)	ak sa doručuje elektronickou poštou, deň alebo čas, kedy bolo odosielajúcej Zmluvnej strane doručené elektronické potvrdenie o doručení, resp. prečítaní e-mailovej správy obsahujúcej oznámenie prijímajúcou Zmluvnou stranou,
c)	ak sa doručuje osobne, deň alebo čas prijatia oznámenia prijímajúcou Zmluvnou stranou, 
d)	ak sa doručuje faxom, deň alebo čas uvedený na potvrdení vydanom faxovým zariadením odosielajúcej Zmluvnej strany o úspešnom prenose faxovej správy prijímajúcej Zmluvnej strane.
10.	Zhotoviteľ je povinný písomne oznamovať Objednávateľovi každú zmenu jeho identifikačných údajov uvedených v záhlaví tejto Zmluvy, a to v lehote najneskôr 5 pracovných dní odo dňa, kedy nastala zmena niektorého z týchto údajov. V prípade, že si Zhotoviteľ povinnosť podľa tohto odseku Zmluvy nesplní, alebo sa dostane do omeškania s jej splnením v čase, kedy mu Objednávateľ zašle oznámenie podľa tejto Zmluvy, Zhotoviteľ v celom rozsahu zodpovedá za to, že sa neoboznámil s obsahom oznámenia odosielaného Objednávateľom podľa tejto Zmluvy a má sa za to, že nastali účinky náhradného doručenia podľa tejto Zmluvy.
11.	Zhotoviteľ je povinný poskytnúť Objednávateľovi asistenciu pri vysvetľovaní súťažných podkladov a inej sprievodnej dokumentácie v súlade s § 48 zákona č. 343/2015 Z.z. o verejnom obstarávaní pre výber zhotoviteľa stavebných prác, v zmysle projektovej dokumentácie podľa čl. 2 ods. 2 písm. a). Zhotoviteľ je povinný v tejto súvislosti pripraviť odpovede pre objednávateľa na otázky uchádzačov týkajúcich sa technických špecifikácií, výkazu výmer a výkresovej časti bezodkladne.
12.	Zmluvné strany spoločne vyhlasujú, že so zreteľom na ust. čl. II ods. 1 Zmluvy, sa na Dielo nevzťahuje právna ochrana podľa zákona č. 185/2015 Z. z. (autorský zákon). Pre vylúčenie akýchkoľvek pochybností Zhotoviteľ súhlasí s tým, že Objednávateľ môže Dielo použiť akýmkoľvek spôsobom, vrátane spôsobov uvedených v § 19 ods. 4 autorského zákona (ďalej len „licencia“). Licencia sa udeľuje bezodplatne ako výhradná a v neobmedzenom územnom a vecnom rozsahu, a to na celý čas trvania doby právnej ochrany Diela. Objednávateľ je oprávnený licenciu postúpiť na tretiu osobu aj bez súhlasu Zhotoviteľa. Objednávateľ a každý ďalší vlastník stavby, ktorá je vyjadrením architektonického diela, môže vykonávať na stavbe akékoľvek stavebné úpravy a udržiavacie práce, a to aj bez súhlasu Zhotoviteľa.
13.	Na základe dohody zmluvných strán a vzhľadom na predpoklad, že dielo bude financované  aj z finančného mechanizmu Európskeho hospodárskeho priestoru a Nórskeho finančného mechanizmu sa zhotoviteľ zaväzuje, že strpí výkon kontroly /auditu /overovania, vykonávaného aj tretími osobami,  ktorými sú najmä:
- Poskytovateľ a ním poverené osoby,
-	Útvar vnútorného auditu Riadiaceho, alebo Sprostredkovateľského orgánu a nimi 
       poverené osoby,
-	Najvyšší kontrolný úrad SR, Úrad vládneho auditu, Certifikačný orgán a nimi poverené 
      	osoby,
-	Orgán auditu, jeho spolupracujúce orgány a osoby poverené na výkon kontroly/auditu,
-	Splnomocnení zástupcovia Európskej Komisie a Európskeho dvora audítorov,
-	Orgán zabezpečujúci ochranu finančných záujmov EÚ,
-	Osoby prizvané vyššie uvedenými orgánmi v súlade s príslušnými právnymi predpismi 
       SR a právnymi aktmi EÚ,

súvisiaceho s vykonaným dielom podľa tejto zmluvy, kedykoľvek počas trvania Zmluvy o poskytnutí NFP, uzatvorenej medzi príslušným Riadiacim orgánom a Objednávateľom ako konečným prijímateľom pomoci, za účelom financovania diela vykonávaného podľa tejto zmluvy, a že osobám vykonávajúcim kontrolu/audit/kontrolu na mieste poskytne všetku potrebnú súčinnosť, vrátane písomných vyjadrení  a vysvetlení.

Čl. 8
TRVANIE ZMLUVNÉHO VZŤAHU

1.	Táto zmluva nadobúda: 
a)	platnosť dňom podpisu zmluvných strán.
b)	účinnosť dňom nasledujúcim po dni jej zverejnenia na webovom sídle objednávateľa, v súlade s § 47a Občianskeho zákonníka.
2.	Deň účinnosti zmluvy oznámi Objednávateľ Zhotoviteľovi bez zbytočného odkladu po nadobudnutí jej účinnosti.
3.	Zmluva zaniká splnením alebo na základe písomnej dohody Zmluvných strán, odstúpením od Zmluvy niektorou zo Zmluvných strán výlučne z dôvodu uvedeného v tejto Zmluve alebo vo VDP.
4.	Okrem prípadov uvedených vo VDP je Objednávateľ oprávnený odstúpiť od Zmluvy v nasledovnom prípade, a to ak je zrejmé, že Zhotoviteľ nedokáže zhotoviť predmet Zmluvy alebo jeho časť riadne a/alebo včas, alebo ak zastavil práce na predmete Zmluvy pred jeho dokončením.
5.	Odstúpením od zmluvy sa Zmluva zrušuje ku dňu doručenia odstúpenia od Zmluvy druhej zmluvnej strane. Odstúpením od Zmluvy zanikajú všetky práva a povinnosti Zmluvných strán zo Zmluvy s výnimkou tých, ktoré zodpovedajú čiastočnému plneniu, resp. hodnote čiastkového plnenia Zmluvných strán zrealizovaných v súlade s touto Zmluvou ku dňu odoslania odstúpenia od Zmluvy. Odstúpenie od Zmluvy sa ďalej nedotýka nároku na náhradu škody vzniknutej porušením povinností niektorou zo Zmluvných strán, ani Zmluvných ustanovení týkajúcich sa voľby práva alebo voľby zákona podľa ustanovenia § 262 zákona č. 513/1991 Zb. Obchodný zákonník, riešenia sporov medzi zmluvnými stranami a iných ustanovení, ktoré podľa prejavenej vôle strán alebo vzhľadom na svoju povahu majú trvať aj po ukončení Zmluvy.
6.	Akýkoľvek zánik Zmluvy nemá vplyv na plnenie povinností, z ktorých obsahu a účelu vyplýva, že majú byť plnené aj po zániku Zmluvy.

Čl. 9
VŠEOBECNÉ A ZÁVEREČNÉ USTANOVENIA

1.	Zmluvné strany za dohodli, že v prípade, ak by sa kedykoľvek v budúcnosti zistilo, že niektoré z ustanovení tejto Zmluvy je neplatné alebo nevykonateľné, platnosť a vykonateľnosť ostatných ustanovení Zmluvy tým nebude dotknutá. Zmluvné strany sa zaväzujú formou dodatku k tejto Zmluve nahradiť takto neplatné alebo nevykonateľné ustanovenie Zmluvy iným ustanovením, ktoré bude svojou povahou najbližšie povahe neplatnému alebo nevykonateľnému ustanoveniu, a to s prihliadnutím na vôľu oboch Zmluvných strán obsiahnutú v tejto Zmluve.
2.	Práva a povinnosti zmluvných strán neupravené v tejto zmluve sa riadia príslušnými ustanoveniami Obchodného zákonníka a ostatných všeobecne záväzných právnych predpisov platných a účinných v Slovenskej republike.
3.	Neoddeliteľnou súčasťou tejto Zmluvy o dielo sú tieto prílohy :
-	Príloha č. 1 Opis predmetu zákazky;
-	Príloha č. 2 Všeobecné dodacie podmienky Mesta Košice (VDP);
4.	Táto Zmluva je vyhotovená v štyroch rovnopisoch, z ktorých jeden rovnopis obdrží Zhotoviteľ a tri rovnopisy obdrží Objednávateľ.

5.	Akékoľvek zmeny a dodatky k tejto Zmluve sú platné len v písomnej forme po ich predchádzajúcom schválení Zmluvnými stranami.
6.	Zmluvné strany vyhlasujú, že si text Zmluvy pozorne prečítali, jeho obsahu porozumeli a že tento vyjadruje ich slobodnú a vážnu vôľu, bez akýchkoľvek omylov, čo potvrdzujú vlastnoručnými podpismi osôb oprávnených konať v ich mene, alebo v zastúpení.

V Košiciach, dňa ...................... 				V ....................... dňa ........................ 

Objednávateľ:						Zhotoviteľ:

......................................................			......................................................
 Ing. Jaroslav Polaček - primátor